| **Algirdas Klova** |
| --- |
| Gimė | 1958 m. spalio 26 d.Kaunas |
| Mirė | 2021 m. liepos 16 d. (62 metai)Vilnius |
| Palaidotas (-a) | Antakalnio kapinėse |
| Tėvas | Boleslovas Klova |
|  |
| Veikla | kompozitorius, muzikantas, etnomuzikologas |
|  |
| Alma mater | 1983 m. Lietuvos konservatorija |

**Algirdas Klova** (1958 m. spalio 26 d. Kaune – 2021 m. liepos 16 d. Vilniuje) – Lietuvos kompozitorius, muzikantas, etnomuzikologas.

Biografija
----------

1983 m. baigė Lietuvos konservatorijos J. Juzeliūno klasę.

1983–1991 m. Lietuvos radijo garso režisierius. 1984–1988 m. Vilniaus universiteto folkloro ansamblio „Ratilio" instrumentinės grupės vadovas. 1991–1994 m. radiofono „Vilniaus varpas" muzikos redaktorius ir laidų vedėjas. Nuo 1992 m. su A. Luniu Tarptautinio instrumentinio folkloro festivalio „Griežynė" organizatorius. 1995 m. Lietuvos country muzikantų asociacijos įkūrėjas, viceprezidentas, 1996–1999 m. prezidentas. Nuo 2001 m. „Blue grass" tarptautinės asociacijos narys ir atstovas Lietuvai. 1980 m. įkūrė country muzikos grupę „Kikilis", iki 1985 m. jai vadovavo, 1988 m. įkūrė folkloro ansamblį „Vydraga", buvo jo vadovas. 1996 m. subūrė „Country Blues Session Band", kuris 1999 m. konkurse „Country Europa Mrągowo" laimėjo II premiją. *Folk-jazz*, *world music* vienas pirmųjų propaguotojų Lietuvoje.

Kūryba
------

Koncertavo Lietuvoje ir užsienyje kaip solistas ir su ansambliais, dalyvaudavo festivaliuose, projektuose. Svarbiausi kūriniai: sonata koncertas birbynei ir fonogramai, koncertas smuikui ir orkestrui (abu 1983 m.), kamerinė simfonija „Įspūdžiai" kameriniam orkestrui (1984 m.), styginių kvartetas „Viltis" (1986–1998 m.), ciklas fortepijonui „Šešiolika rugsėjo dienų" (1994 m.), mažoji kantata balsui ir kameriniam ansambliui „Toj žvaigždelė rytmetėlė" (1985–1998 m.), ciklas moters balsui ir fortepijonui „Ryto vandens spalva" (1991 m. žodžių autorius Liudvikas Jakimavičius), oratorija sopranui, kameriniam chorui, senovės muzikos instrumentiniam ansambliui ir šokėjams „Miškų žaidimai" (1987 m.), „Biržų krašto meilės dainos" (1990 m. ž. iš J. Janonio ir Marijos Janonienės rinkinio „Biržų krašto tautosaka"), Trys giesmės Marijai (1989–1992 m.) ir „Sadauto kupole rože" mišriam chorui (1993 m.), ciklas mišriam chorui „The Garden of Love" (1999 m. ž. Viljamas Bleikas), kūriniai vaikams, tarp jų – „Kalėdų dainos" (1988 m.), „Velykų dainos" (1989 m.), „Liūdno rudens dainos (Vėlinių dainos)" vaikų balsams ir autentiškiems liaudies muzikos instrumentams (1999 m.), „Skaičiuotės vaikų chorui" (1995 m. visų žodžiai liaudies). Kūrybai būdingas melodingumas, improvizaciškumas, joje gausu liaudies muzikos elementų, yra ir minimalizmo bruožų. Sudarė ir išleido daugiau kaip 10 lietuvių muzikos folkloro rinkinėlių.

Bibliografija
-------------

* JAV fidlerių melodijos, 2000 m.
* JAV vaikų dainos, 2002 m.

Šaltiniai
---------

1. ↑  Algirdas Klova amžinojo poilsio atguls Menininkų kalnelyje. Delfi.lt. 2021-07-17. Nuoroda tikrinta 2021-07-20.
2. ↑  Birutė Žalalienė, MELC. Algirdas Klova. Visuotinė lietuvių enciklopedija. 2018-08-01. Nuoroda tikrinta 2021-07-16.
3. ↑  Mirė kompozitorius Algirdas Klova. 15min.lt. 2021-07-16. Nuoroda tikrinta 2021-07-16.
4. ↑  Birutė Žalalienė. *Algirdas Klova*. Visuotinė lietuvių enciklopedija, T. X (Khmerai-Krelle). – Vilnius: Mokslo ir enciklopedijų leidybos institutas, 2006. 290 psl.